b'\n_START_ARTICLE_\nAlex Harvey (langrennsl\xc3\xb8per)\n_START_SECTION_\nKarriere\n_START_PARAGRAPH_\nHarvey debuterte i verdenscupen i sesongen 2007/08 med en 46.-plass p\xc3\xa5 15\xc2\xa0km klassisk i Otep\xc3\xa4\xc3\xa4._NEWLINE_I sitt fjerde renn tok han verdenscuppoeng med en 30.-plass p\xc3\xa5 sprint klassisk i Vancouver i sesongen 2008/09. I samme verdenscuprunde satte han en ny personlig bestenotering i verdenscupsammenheng, en 12.-plass p\xc3\xa5 30\xc2\xa0km dobbel jaktstart. Han deltok ogs\xc3\xa5 p\xc3\xa5 sprintstafetten p\xc3\xa5 samme sted sammen med makkeren George Grey, og de tok tredjeplass._NEWLINE_Harvey deltok i sitt f\xc3\xb8rste mesterskap i VM i Liberec i 2009, og han var ankermann p\xc3\xa5 det canadiske laget som tok femteplass p\xc3\xa5 stafetten. De andre p\xc3\xa5 laget var Devon Kershaw, George Grey og Ivan Babikov. Hans beste individuelle resultat i mesterskapet var en 22.-plass p\xc3\xa5 30\xc2\xa0km dobbel jaktstart, men han tok ogs\xc3\xa5 28.-plass p\xc3\xa5 sprint fristil og 36.-plass p\xc3\xa5 15\xc2\xa0km klassisk._NEWLINE_P\xc3\xa5 50\xc2\xa0km klassisk, fellesstart i Trondheim fikk han sin f\xc3\xb8rste pallplassering i verdenscupen, en tredjeplass bak finske Sami Jauhoj\xc3\xa4rvi og tyske Tobias Angerer. Harvey tok en tidlig ledelse i l\xc3\xb8pet, men han ble hentet inn av en liten gruppe l\xc3\xb8pere. Han tok tredjeplassen etter \xc3\xa5 ha vunnet et spurtoppgj\xc3\xb8r mot russiske Maksim Vylegzjanin, og i m\xc3\xa5l var han 33,2 sekunder bak vinneren Jauhoj\xc3\xa4rvi._NEWLINE_I verdenscupfinalen i Sverige i 2009 tok han 30.-plass p\xc3\xa5 sprint klassisk og to \xc3\xa5ttendeplasser p\xc3\xa5 prologen og dobbel jaktstart. Han hadde femte beste tid p\xc3\xa5 siste etappe og ble nummer seks sammenlagt._NEWLINE_I ski-VM Oslo 2011 tok Harvey sammen med makkeren Devon Kershaw VM-gull i lagsprint. Dette var det f\xc3\xb8rste VM-gullet til Canada noensinne. Harvey bemerket seg ogs\xc3\xa5 i mesterskapet ved et voldsomt rykk mot slutten av 30\xc2\xa0km jaktstart med stilbytte, men det holdt ikke inn._NEWLINE_Han vant prologen over 3,75\xc2\xa0km fristil i verdenscupfinalen i Falun 16. mars 2012._NEWLINE_I VM 2015 i Falun tok Harvey s\xc3\xb8lv p\xc3\xa5 sprint klassisk, bare sl\xc3\xa5tt av Petter Northug._NEWLINE_I VM 2017 i Lahtis tok han gull p\xc3\xa5 femmila. Med tiden 1:46:28.9 ble dette ogs\xc3\xa5 tidenes raskeste femmil._NEWLINE_Harvey la opp etter sesongen 2018/2019. Han avsluttet karrieren p\xc3\xa5 hjemmebane i Qu\xc3\xa9bec ved \xc3\xa5 bli nummer 2 p\xc3\xa5 b\xc3\xa5de 15 km klassisk fellesstart og 15 km fristil jaktstart, begge dagene rett bak Johannes H\xc3\xb8sflot Kl\xc3\xa6bo.'